पाकिस्तान की ओर से परमाणु बम की धमकी दी जा रही है। सर्जिकल स्ट्राइक की सच्चाई चाहे पाकिस्तान स्वीकार नहीं करे। यदि उसने इस सच्चाई को स्वीकार कर लिया तो उसकी सेना की कमजोरी उजागर हो जाएगी। अब कहा जा रहा है कि पाकिस्तान अपने मारे गए आतंकियों और सैनिकों की लाशों को गुपचुप दफना रहा है। वह सच्चाई के सबूत मिटा रहा है। झूठ की पोल खुल जाती है। अब आम चर्चा में सवाल यह है कि अब हारा-थका पाकिस्तान क्या कर सकता है? हालांकि भारत की सेना और सरकार पूरी तरह किसी भी चुनौती का सामना करने के लिए तैयार है। कूटनीतिक दृष्टि से पाकिस्तान घिर चुका है। इस सर्जिकल स्ट्राइक से वह घायल हो चुका है। नवाज शरीफ सरकार वहां के लोगों के विरोध से विचलित है अब वहां शरीफ सरकार के खिलाफ तख्तापलट कार्रवाई की आशंका है। वहां की राजनीति में सेना की नीति ही निर्णायक होती है। इसलिए नवाज शरीफ एवं वहां के राजनैतिक नेतृत्व की बातों और भभकी का कोई महत्व नहीं है। पाक सेना की कार्रवाई पर ही दृष्टि रखना होगी। भारत की मोदी सरकार का वैचारिक आधार राष्ट्रवादी है। इसलिए राष्ट्र की सुरक्षा एवं अखंडता के लिए प्रधानमंत्री मोदी दुश्मन को कभी अवसर नहीं दे सकते। इस कमांडों सर्जिकल स्ट्राइक से यह स्पष्ट हो गया है कि भारत आतंकी हरकतों को रोकने के लिए आक्रामक भी हो सकता है। विजय आक्रामक रणनीति से ही हो सकती है। चाणक्य की नीति से ही राष्ट्र सुरक्षित और विजयी हो सकता है। राजनैतिक नेतृत्व की इच्छाशक्ति और सेना के शौर्य से ही विजयी इतिहास लिखे जाते हैं।